**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD - 89/2012

**372a**

**S p o l o č n á s p r á v a**

výborov Národnej rady Slovenskej republiky o prerokovaní návrhu poslancov Národnej rady Slovenskej republiky Juraja DROBU a Martina CHRENA na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov **(tlač 372) - druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky.

Národná rada Slovenskej republiky uznesením č. 477 zo 14. februára 2013 pridelila návrh poslancov Národnej rady Slovenskej republiky Juraja DROBU a Martina CHRENA na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov **(tlač 372)** na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre obranu a bezpečnosť ako gestorskému

 Výbory prerokovali predmetný návrh zákona v stanovenej lehote.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

 Výbory, ktoré rokovali o uvedenom návrhu zákona, súhlasili s návrhom zákona a odporučili Národnej rade Slovenskej republiky návrh zákona schváliť s uvedenými pripomienkami:

K čl. I bod 1

 V čl. I 1. bod znie:

„1. V § 76 ods. 7 sa za slová „skupiny AM“ vkladá čiarka a slovo“A1“.“

Ide o legislatívnu úpravu. Zároveň je potrebné uviesť, že zákonom č. 144/2010 Z. z., ktorým sa mení a dopĺňa zákon č. 8/2009 Z. z., s účinnosťou od 19. januára 2013, bolo zrušené členenie motorových vozidiel na podskupiny.

 Ústavnoprávny výbor Národnej rady Slovenskej republiky

 **Gestorský výbor odporúča neschváliť**

K čl. I bod 2

 V čl. I v 2. bode normatívny text navrhovaného § 143d znie:

„Udelené vodičské oprávnenie skupiny B, ktoré je v platnosti podľa ustanovení tohto zákona účinných pred 1. májom 2013, oprávňuje od 1. mája 2013 aj na vedenie motorových vozidiel skupiny A1.“.“

V súlade s právnou istotou ako jedného z princípov právneho štátu je potrebné z hľadiska jasnosti a určitosti právneho predpisu jednoznačne vymedziť odkedy udelené vodičské oprávnenie skupiny B oprávňuje aj na vedenie motorových vozidiel skupiny A1. Pod pojmom „pred dňom nadobudnutia účinnosti tohto zákona“ totiž nemožno rozumieť nič iného ako deň keď nadobudol účinnosť zákon č. 8/2009 Z. z. t. j. 1. február 2009.

 Ústavnoprávny výbor Národnej rady Slovenskej republiky

 **Gestorský výbor odporúča neschváliť**

K Čl. I

V Čl. I sa body 1 a 2 nahrádzajú novými bodmi 1, 2 a 3, ktoré znejú:

„1. V § 76 ods. 7 sa za druhú vetu vkladá nová tretia veta, ktorá znie: „Vodičské

oprávnenie skupiny B po dvoch rokoch od jeho udelenia oprávňuje viesť aj motorové vozidlá skupiny A1 s automatickou prevodovkou, a to len na území Slovenskej republiky.“.

V § 78 ods. 2 písm. a) sa čiarka na konci nahrádza bodkočiarkou a pripájajú sa tieto slová: „to neplatí, ak ide o držiteľa vodičského oprávnenia skupiny A1 podľa § 76 ods. 7.“.

V § 94 ods. 2 sa za prvú vetu vkladá nová druhá veta, ktorá znie: „Oprávnenie viesť motorové vozidlá skupiny A1 podľa § 76 ods. 7 sa do vodičského preukazu nezaznamenáva.“.“

Na základe komparácie navrhovanej právnej úpravy s obdobnou úpravou v iných členských štátoch Európskej únie, ako aj vzhľadom na vývoj dopravno-bezpečnostnej situácie na cestách v Slovenskej republike a jej možné ovplyvnenie navrhovanými zmenami, sa navrhuje podmieniť vedenie motorových vozidiel skupiny A1 na základe vodičského oprávnenia skupiny B dvoma rokmi od jeho udelenia, zúžiť túto možnosť len na vozidlá skupiny A1 s automatickou prevodovkou, obmedziť postupný prístup k vodičskému oprávneniu skupiny A a zapracovať aj súvisiace ustanovenia vyplývajúce zo smernice 2006/126/ES o vodičských preukazoch, podľa ktorých sa takéto oprávnenie nezaznamenáva do vodičského preukazu a vzťahuje sa len na územie daného štátu.

 Výbor Národnej rady Slovenskej republiky pre obranu a bezpečnosť

 **Gestorský výbor odporúča schváliť**

 Gestorský výbor odporúča o pozmeňujúcich a doplňujúcich návrhoch hlasovať takto:

 O bodoch **1 a 2** hlasovať spoločne, a tieto  **neschváliť.**

 O bode **3** hlasovať samostatne, a tento **schváliť.**

**IV.**

Gestorský výbor na základe stanovísk výborov k návrhu poslancov Národnej rady Slovenskej republiky Juraja DROBU a Martina CHRENA na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov **(tlač 372)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

 **odporúča**

Národnej rade Slovenskej republiky predmetný návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

**Spoločná správa** výborov Národnej rady Slovenskej republiky k návrhu poslancov Národnej rady Slovenskej republiky Juraja DROBU a Martina CHRENA na vydanie zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov **(tlač 372)** v druhom čítaní bola schválená uznesením Výboru Národnej rady Slovenskej republiky pre obranu a bezpečnosť **č. 70** na svojej **16.** schôdzi**.**

V Bratislave 12. marca 2013

**Jaroslav BAŠKA v. r.**

predseda výboru